Birkelund Kirke
Birkelund Kirke er det officielle navn for fængselskirken i Herstedvester Fængsel. Kirken ligger nordøstligt i fængselsanlægget, og er forbeholdt fængslets indsatte.
Den enkle, hvide kirkebygning markeres udvendigt blot af et beskedent jernkors på toppen. Kirken er opbygget af et kirkerum mod syd i bygningen, samt et tilstødende lokale mod nord. Indvendigt har selve kirkerummet ovenlysvinduer mod nord, hvorfra taget skråner ned mod alteret i syd, og ellers er kirkerummet præget af hvide flader, som brydes af de lyseblåt malede vinduesrammer og lamper.
Kirkens inventar er i enkel stil med alterbord, stole og prædikestol i varme træfarver. På alteret står et enkelt kors, ligesom der i kirken findes en stor lysestage til fyrfadslys og et elektrisk orgel. Mod øst i kirkerummet hænger et kirkeskib.